Title: กฎ ก.ตร. ว่าด้วยหลักเกณฑ์และวิธีการแต่งตั้งยศตำรวจชั้นประทวนเป็นกรณีพิเศษ พ.ศ. 2547

กฎ ก

กฎ ก.ตร.
ว่าด้วยหลักเกณฑ์และวิธีการแต่งตั้งยศตำรวจชั้นประทวนเป็นกรณีพิเศษ
พ.ศ. ๒๕๔๗

อาศัยอำนาจตามความในมาตรา
๓๑ (๒) และมาตรา ๒๗ วรรคสอง แห่งพระราชบัญญัติตำรวจแห่งชาติ พ.ศ. ๒๕๔๗ และมติ ก.ตร.
ในการประชุม ครั้งที่ ๕/๒๕๔๗ เมื่อวันที่ ๒๑ เมษายน พ.ศ. ๒๕๔๗ และมติอนุกรรมการ ก.ตร.
เกี่ยวกับตำแหน่ง ครั้งที่ ๔/๒๕๔๗ เมื่อวันที่ ๒๖ พฤษภาคม พ.ศ. ๒๕๔๗ จึงออกกฎ ก.ตร.
ไว้ ดังต่อไปนี้

ข้อ
๑[๑]  กฎ ก.ตร. นี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๒  ใน กฎ ก.ตร. นี้
ยศตำรวจชั้นประทวน ได้แก่ สิบตำรวจตรี
สิบตำรวจโท สิบตำรวจเอก จ่าสิบตำรวจ และดาบตำรวจ

ข้อ
๓  การแต่งตั้งยศตำรวจชั้นประทวนเป็นกรณีพิเศษให้เป็นไปตามหลักเกณฑ์และวิธีการที่กำหนดไว้ในกฎ
ก.ตร.นี้

ข้อ
๔  ผู้ที่จะได้รับการพิจารณาแต่งตั้งยศตำรวจชั้นประทวนเป็นกรณีพิเศษจะต้องอยู่ในหลักเกณฑ์อย่างหนึ่งอย่างใด
ดังต่อไปนี้
(๑)
เป็นข้าราชการตำรวจซึ่งได้รับอันตรายหรือป่วยเจ็บถึงเสียชีวิต หรือจนไม่สามารถรับราชการต่อไปได้
เนื่องจากการปฏิบัติการตามหน้าที่หรือจากการได้รับคำสั่งให้ปฏิบัติหน้าที่ราชการ
(๒)
เป็นข้าราชการตำรวจซึ่งได้กระทำการจนก่อให้เกิดผลดียิ่งแก่ประเทศชาติ หรือในราชการสำนักงานตำรวจแห่งชาติ
(๓)
เป็นผู้มีความประพฤติดีและเสียสละช่วยเหลือในงานราชการของสำนักงานตำรวจแห่งชาติจนได้รับอันตรายหรือป่วยเจ็บถึงเสียชีวิต

ข้อ
๕  การแต่งตั้งยศตำรวจชั้นประทวนเป็นกรณีพิเศษ
ตามข้อ ๔ (๑) ให้เป็นไปตามกฎระเบียบหรือข้อบังคับที่ว่าด้วยการนั้น

ข้อ
๖  การแต่งตั้งยศตำรวจชั้นประทวนเป็นกรณีพิเศษ
ตามข้อ ๔ (๒) และ (๓) ให้ผู้บัญชาการตำรวจแห่งชาติแต่งตั้งคณะกรรมการขึ้นคณะหนึ่งเรียกว่า
คณะกรรมการพิจารณาแต่งตั้งยศตำรวจชั้นประทวนเป็นกรณีพิเศษ มีหน้าที่พิจารณา ตรวจสอบ
ประสานงานหรือดำเนินการอื่นใดที่เห็นสมควรเพื่อมีความเห็นเสนอผู้บัญชาการตำรวจแห่งชาติ
พิจารณามีคำสั่งแต่งตั้งยศตำรวจชั้นประทวนเป็นกรณีพิเศษต่อไป

ให้ไว้ ณ วันที่ ๒๐
กรกฎาคม พ.ศ. ๒๕๔๗
พลเอก ชวลิต  ยงใจยุทธ
รองนายกรัฐมนตรี ปฏิบัติราชการแทนนายกรัฐมนตรี
ประธานกรรมการข้าราชการตำรวจ

ภูวนนท์/ผู้จัดทำ
๑ กันยายน ๒๕๕๓

พัสสน/ผู้ตรวจ
๒๘ กุมภาพันธ์ ๒๕๕๔

[๑] ราชกิจจานุเบกษา เล่ม ๑๒๑/ตอนที่ ๕๖ ก/หน้า ๒๕/๒ กันยายน ๒๕๔๗